Láskoslovník

Ján Marton

Ukážka z elektronickej knihy

formát EPUB

Vydalo vydavateľstvo HladoHlas Group, spol. s r. o.
www.hladohlas.sk , info@hladohlas.sk

ako svoju 40. publikáciu v roku 2013.
Jazyková úprava Anna Fričová
Grafická úprava Pavel „Hirax“ Baričák

Návrh obálky Štúdio 111 anjelov

Vydanie prvé, 403 kusov
Tlač P+M, Turany, www.p-mtlac.sk

Objednávky:

HIRAX Shop, Rumunskej armády 1/6,
Martin 036 01, Slovensko

www.hiraxshop.sk, obchod@hiraxshop.sk

ISBN 978-80-89502-29-5

Venované tej najčistejšej a najnebeskejšej láske, aká existuje.

Ján Marton

Popoliareň

Už len iskra na vyschnuté polia,

už len slová, ktoré mi v diaľke zvonia.

Aby ostatní povedali: „Na hranicu s ním,“

a ja by som si ju kvôli tebe z lásky

celkom sám postavil.

Bezbreho

Tam, kde sa končia brehy,

tam, kde prúd svojou silou

zalieva lúky,

tam rastú divé maky,

ktorým vietor

odfúkol na lúku sen.

Sen o bezbrehej láske, ktorá sa stala.

Neskonalo

V túžbach a vo hviezdach,

na miestach, kde

je raj celým svetom,

vidím náručia

plné náručí.

Cítim dotyky

plné dotykov

a vidím slnká.

Ako vo svojej vesmírnej podstate

dokončujú nový svetadiel.

Volá sa Láska.

Požívačne

Keď sa túžba zhmotňuje do hôr,
keď aj duše vstávajú
z vysušených polí,
vtedy stávame sa potravou.

Jeden pre druhého
a perami dávame
na známosť,
že z našich tiel je len telo.

V jednom tele jeden duch,
sme pre seba potravou.
V jednom raji len náš pud,
vrchol našich inštinktov.